Polisie fnuik ‘transitorowers’ wat geldwa oopblaasDie transitorooftog het Woensdag in Danville plaasgevind (Foto: Alert South Africa, Twitter) Polisiebeamptes het Woensdag tydens ŉ roetine-patrollie in Danville in Pretoria-Wes ŉ onbekende aantal vermeende transitorowers se planne om ŉ geldwa te beroof, gefnuik. Die vermeende transitorowers het die geldwa opgeblaas met die doel om dit te beroof. Kol. Brenda Muridili, woordvoerder van die polisie, sê die voorval het omstreeks 14:45 in Jan Ellis-straat in Danville plaasgevind. “Die bestuurder van die geldwa beweer ŉ blou Toyota Camry het die geldwa van agter af gestamp en só tot stilstand gedwing. Net nadat die voertuig stilgehou het, is dit deur ’n onbekende aantal gewapende verdagtes genader. Die verdagtes het glo die bestuurder gedwing om uit die geldwa te klim,” bevestig Muridili. Volgens Muridili het die verdagtes plofstof gebruik om die geldwa oop te blaas en só toegang tot die geld te kry. Dit is in daardie tyd wat die polisie hul verskyning op die toneel gemaak het. “Die verdagtes het sonder geld van die toneel gevlug. Niemand is nog in verband met die voorval in hegtenis geneem nie.” Enigiemand met meer inligting wat tot die verdagtes se inhegtenisneming kan lei, kan die Stop Misdaadnommer by 08600 10111 skakel.